b'\n_START_ARTICLE_\nJakob den \xc3\x86ldre\n_START_PARAGRAPH_\nJakob den \xc3\x86ldre, ogs\xc3\xa5 kaldet Jakob den store eller apostelen Jakob (antagelig d\xc3\xb8d \xc3\xa5r 44), var en af Jesu disciple. Hans helgendag er 25. juli._NEWLINE_Det berettes i Apostlenes gerninger, at Jakob blev henrettet under Herodes Agrippa I. Derved blev han den f\xc3\xb8rste af apostlene, som kom til at lide martyrd\xc3\xb8den. Han var s\xc3\xb8n af Zebed\xc3\xa6us og Salome og bror til Johannes. Jesus kaldte br\xc3\xb8drene Jakob og Johannes for "Tordens\xc3\xb8nnerne" (gr\xc3\xa6sk: Boanerges), angiveligt p\xc3\xa5 grund af deres letbev\xc3\xa6gelige og opfarende temperament._NEWLINE_Pilgrimme har siden middeladeren bes\xc3\xb8gt valfartsstedet Santiago de Compostela i Galicien, hvor Jakob if\xc3\xb8lge en middelalderlig legende p\xc3\xa5 mirakul\xc3\xb8s vis blev f\xc3\xb8rt hen af havet efter sin d\xc3\xb8d. Han er siden blevet Spaniens skytshelgen og optr\xc3\xa6der som symbol for la Reconquista, hvor de kristne kongeriger erobrede land fra muslimske stater p\xc3\xa5 den Iberiske halv\xc3\xb8._NEWLINE_I den kirkelig kunst gengives han ofte som pilgrim med vandringsstav, taske og en hat med opkrammet skygget og p\xc3\xa5syet Ibskal.'